Moissanite Larimar Kyanite Studs Earrings
Brand Gem Insider Gems en Vogue JOYA by Judy Crowell Moissanite by Charles & Colvard ‘Kompromie’ bereik oor dossier in saak teen 3 van SAID | Netwerk24
‘Kompromie’ bereik oor dossier in saak teen 3 van SAID
Deur Hanti Otto 12 September 2018 11:52
Die partye in die saak teen drie oudbestuurders van die Suid-Afrikaanse Inkomstediens (SAID), wat na bewering vertroulike gesprekke afgeluister het, het op die nippertjie ’n “kompromie” bereik oor die inhoud van die saakdossier.
Adv. Sello Maema, aanklaer, het Woensdag in die landdroshof in Pretoria gesê hulle het intussen “Deel C” van die dossier teen Ivan Pillay (64), Andries Janse van Rensburg (53) en Johann van Loggerenberg (49) aan hul regspan beskikbaar gestel.
“Deel B” sal voor die volgende hofdatum “besigtig” kan word.
Dit kom nadat die saak in Augustus uitgestel is vir ’n aansoek van die verdediging om volle insae in die dossier te kry ter voorbereiding van die verhoor wat in die hooggeregshof aangehoor sal word.
Die beskuldigdes het op 13 Julie ’n versoek vir nadere besonderhede gebring. Die staat het toe aangevoer dat die trio se regspan net op die openbare deel van die dossier geregtig is en spesiale redes moet aanvoer oor hoekom die vertroulike deel openbaar gemaak moet word.
Die staat het beweer die beskuldigdes wil slegs die vertroulike dele van die dossier sien om insae in die binnewerkings van die polisie te kry en nié om hul onskuld te bewys nie.
Ivan Pillay Woensdagoggend in die Pretoriase landdroshof. Hy, Andries Janse van Rensburg en Johann van Loggerenberg word daarvan aangekla dat hulle die Wet op die Reëling van die Onderskepping van Kommunikasies en die Verstrekking van Kommunikasieverwante Inligting (Rica) en die Wet op die Voorkoming van Georganiseerde Misdaad (Poca) oortree het. Foto: Deaan Vivier
Die saak is toe tot Woensdag uitgestel vir die staat om ’n teenaansoek te bring.
Adv. Laurence Hodes, vir die beskuldigdes, het Woensdag egter in die hof gesê nadat ’n kompromie met die staat bereik is, trek hulle hul aansoek om toegang tot die hele dossier te kry terug.
“Deel C van die dossier is laat Maandagmiddag (10 September) aan ons voorsien. Ons het Dinsdag (11 September) om 16:48 ’n antwoordende verklaring van die staat ontvang en sal Deel B intussen mag besigtig,” het Hodes verduidelik.
Die saak is nou uitgestel tot 8 November om seker te maak dat alle voorverhoorverrigtinge afgehandel is voordat die saak na die hooggeregshof oorgeplaas word.
Pillay, Janse van Rensburg en Van Loggerenberg verskyn op aanklagte van oortredings van die Wet op die Reëling van Onderskepping van Kommunikasies en Verstrekking van Kommunikasieverwante Inligting (Rica) en die Wet op die Voorkoming van Georganiseerde Misdaad (Poca), alternatiewelik korrupsie. Hulle word daarvan beskuldig dat hulle die gewese Skerpioene en die Nasionale Vervolgingsgesag (NVG) van 2006 tot 2007 afgeluister het. Luidens die akte van beskuldiging het Pillay, destydse hoofbestuurder van die SAID se hoërisiko-eenheid, Janse van Rensburg en Van Loggerenberg onregmatig meeluisterapparate in die kantore van dié twee regeringsinstansies laat installeer en gesprekke afgeluister.
Janse van Rensburg en Van Loggerenberg het as spesialisbeamptes onder Pillay gewerk.
Meer oor: Pretoria | Ivan Pillay | Said | Hof | Johann Van Loggerenberg | Andries Janse Van Rensburg
Staat skuld SAID-3 se regslui nog volle dossier
KYK: Dit sneeu op Tafelberg!